George Vella
George William Vella (f. 24. apríl 1942) er maltneskur stjórnmálamaður sem hefur verið forseti Möltu frá árinu 2019. Hann er meðlimur í maltneska Verkamannaflokknum og var áður aðstoðarforsætisráðherra og utanríkisráðherra Möltu frá 1996 til 1998 í ríkisstjórn forsætisráðherrans Alfreds Sant. Hann varð aftur utanríkisráðherra árið 2013 og gegndi því embætti til ársins 2017 í ríkisstjórn Josephs Muscat.

Bakgrunnur 
Vella fæddist í Żejtun þann 24. apríl 1942 og lauk grunnskólanámi þar. Vella útskrifaðist úr lækna- og skurðlæknadeild Möltuháskóla árið 1964 og varð löggiltur læknir. Hann hlaut vottorð í fluglækningum frá Farnborough í Bretlandi og hefur sérhæft sig í fjölskyldulækningum frá árinu 2003. Vella var starfsnemi við Spitala Heilags Lúkasar og vann síðan sem yfirlæknir í þurrkví hafnargarðs Möltu frá 1966 til 1973. Hann vann síðan sem yfirlæknir hjá maltneska ríkisflugfélaginu Air Malta og sem ráðgjafi í fluglækningum.

Eiginkona Vella er Miriam og þau eiga tvær dætur, einn son og sjö barnabörn.

Ferill

Verkamannaflokkurinn 
Vella gekk í maltneska Verkamannaflokkinn og hóf störf fyrir þing landsins árið 1976. Hann var kjörinn á þing í janúar 1978 og aftur árin 1981, 1992, 1996, 1998, 2003, 2008 og 2013. Hann var þingmaður fyrir þriðja og fimmta kjördæmi landsins.

Árið 1978 var Vella varafulltrúi á Evrópuráðsþinginu og veitti skýrslu um mengun hafsins við Fastaþing sveitar- og héraðsstjórna Evrópu (CLRAE). Frá janúar til maí 1987 var Vella fastafulltrúi Möltu hjá Evrópuráðinu.

Árið 1992 var Vella kjörinn varaleiðtogi Verkamannaflokksins í þingmálefnum og talsmaður flokksins i utanríkismálum. Hann gegndi þessu hlutverki til ársins 2003. Hann var varaformaður sameiginlegrar þingnefndar Möltu og Evrópusambandsins. Frá 1995 til 1996 sat Vella í viðskipta- og utanríkismálanefndum þingsins.

Varaforsætisráðherra og utanríkisráðherra 

Vella var útnefndur varaforsætisráðherra og utanríkis- og umhverfisráðherra í október árið 1996. Hann fór aftur fyrir utanríkisráðuneytinu frá mars 2013 til júní 2017.

Vella hefur lýst yfir stuðningi við lýðræðislegar umbætur innan Sameinuðu þjóðanna og stofnun alþjóðlegs stjórnmálakerfis sem gerði það auðveldara að draga aðila til ábyrgðar.

Forseti Möltu 
Snemma árið 2019 voru uppi vangaveltur um að Vella yrði næsti forseti Möltu. Verkamannaflokkurinn útnefndi síðan Vella forsetaefni sitt ásamt samstarfsflokki sínum, Þjóðernisflokknum. Maltneski Lýðræðisflokkurinn lýsti yfir stuðningi við tilnefningu Vella en sniðgekk engu að síður atkvæðagreiðslu um forsetakjörið til þess að krefjast stjórnarskrárbreytingar þess efnis að stuðning tveggja þriðju þingmanna þyrfti til að kjósa forsetann. Atkvæðagreiðsla um nýjan forseta fór fram þann 2. apríl 2019 og þingið kaus að staðfesta tilnefningu Vella, sem var eini frambjóðandinn. Vella sór embættiseið sem nýr forseti Möltu þann 4. apríl 2019.

Tilvísanir

Forsetar Möltu